Kontorets kontantbeholdning omfattede pr. 31. december 2010 et beløb på 67 mio. EUR omfattende forskudsbetalinger fra dets kunder og fremførte bevillinger fra 2010 til 2011. Dette beløb kan derfor ikke betragtes som et overskud for kontoret. (Det tilsvarende beløb i 2009 var 72 mio. EUR).

Som følge af den politik for likviditetsstyring, som budgetudvalget har vedtaget (i overensstemmelse med Revisionsrettens anbefalinger), placeres kontorets midler i centralbanker, AAA-banker og andre meget højt rangerende internationale banker. Yderligere blev der indført en årlig rapportering til budgetudvalget.

Med hensyn til det akkumulerede budgetoverskud ved årets udgang sænkede kontoret sine gebyrer i 2005 og 2009, hvilket bevirkede et fald i indtægterne fra varemærkegebyrerne på henholdsvis 24 % og 30 % (baseret på budgettal).

Følgende elementer vil mindske det akkumulerede budgetoverskud væsentligt:

For det første er der investeringerne til gennemførelse af den strategiplan, som godkendtes af bestyrelsen og kontorets budgetmyndighed i maj 2011 og sigter mod organisatorisk ekspertise og internationalt samarbejde. Disse investeringer beløber sig til 129 mio. EUR. Strategiplanen indeholder investeringer i bygninger for 69 mio. EUR, samarbejdsfonden til 40 mio. EUR, 4 mio. EUR til yderligere forenkling og modernisering på it-området og andre vigtige koncepter, der vil bidrage til at opfylde ovennævnte mål.

For det andet er der de nye kommende lovforslag, der i øjeblikket udarbejdes af Kommissionen, og som har til formål at revidere EU’s varemærkelovgivning og den politiske aftale om at fordele 50 % af fornyelsesgebyret mellem de nationale varemærkekontorer som et grundlag for samarbejde med henblik på at harmonisere praksisser og værktøjer inden for varemærker og designs til gavn for brugerne (se Rådets konklusioner af 25. maj 2010 om den kommende revision af varemærkelovgivningen i Den Europæiske Union). Disse forslag vil også bidrage til et mere afbalanceret budget.

For det tredje overvejer Kommissionen at indføre en mekanisme til at revidere kontorets finansielle situation hvert andet år.

For det fjerde er kontoret parat til at blive et agentur for intellektuel ejendom i EU, der fremmer hele EU’s interesser, og til at skabe et europæisk netværk med de nationale kontorer i slutbrugernes interesse.

I overensstemmelse med ovennævnte har Kommissionen og Harmoniseringskontoret for nylig undertegnet et aftalememorandum, der vil overlade kontoret en række opgaver, der vedrører Det Europæiske Observationscenter for Varemærkeforfalskning og Piratkopiering. Kommissionen har fremsat et lovforslag (KOM (2011) 288) med henblik på fuldt ud at overføre Det Europæiske Observationscenter til kontoret og dermed undgå dobbeltarbejde inden for EU’s agenturer. Den oprindelige konsekvensvurdering af dette observatoriums driftsomkostninger ligger på mellem 3,3 og 5,5 mio. EUR/år.

Den finansielle og administrative uafhængighed, der er fastsat i kontorets grundlæggende forordning, og som også afspejlet i dets finansielle ramme, har givet kontoret mulighed for at indføre værktøjer til at forbedre resultatparametrene væsentligt i et krævende og varierende brugermiljø og til at forbedre dets forsvarlige økonomiske forvaltning.